《都下病起呈王枢密一首》
宋代·王阮

不解彫虫赋逐贫，又无饶舌论钱神。
遭逢此鬼今番虐，零落吾生有限身。
旧学试温浑易忘，新书欲谨自难真。
时危壮士乃如此，为报堂堂有位人。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。